**Ministru kabineta noteikumu projekta “Automātiskās informācijas apmaiņas par ziņojamām pārrobežu shēmām noteikumi”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts “Automātiskās informācijas apmaiņas par ziņojamām pārrobežu shēmām noteikumi” (turpmāk – noteikumu projekts) izstrādāts, lai:   1. nodrošinātu Valsts ieņēmumu dienestu (turpmāk – VID) ar informāciju, kas nepieciešama, lai kontrolētu nodokļu nomaksu gadījumos, kad nodokļu maksātāji izmanto agresīvas pārrobežu nodokļu plānošanas shēmas; 2. ieviestu Padomes 2018.gada 25.maija Direktīvu (ES) 2018/822, ar ko attiecībā uz obligāto automātisko informācijas apmaiņu nodokļu jomā saistībā ar ziņojamajām pārrobežu shēmām groza Direktīvu 2011/16/ES (turpmāk - DAC6).   Noteikumu projektā ietvertais regulējums ir piemērojams ar 2020. gada 1.jūliju. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | * Likuma “Par nodokļiem un nodevām” 15.panta desmitā daļa (norma pieņemta Saeimā 3.lasījumā 2020.gada 20.februārī (likums “Grozījumi likumā “Par nodokļiem un nodevām”” izsludināts 2020.gada 5.martā)); * DAC6. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pēdējos gados ir ievērojami pieaugusi izvairīšanās no nodokļu maksāšanas, un tās novēršanai arvien vairāk uzmanības velta gan Eiropas Savienības (turpmāk – ES), gan pasaules līmenī.  Latvijas Republikai (turpmāk – LR) un citām ES dalībvalstīm kļūst arvien grūtāk aizsargāt savas valsts nodokļu bāzes no to samazināšanas, jo nodokļu plānošanas struktūras ir kļuvušas īpaši sarežģītas un tajās bieži tiek izmantotas priekšrocības, ko sniedz arvien lielāka kapitāla un personu mobilitāte gan ES iekšējā tirgū, gan pasaulē kopumā. Šādas struktūras parasti sastāv no shēmām, kas ir izveidotas dažādās valstīs vai teritorijās, un novirza ar nodokļiem apliekamo peļņu uz valsti vai teritoriju ar labvēlīgāku nodokļu režīmu vai samazina nodokļu maksātāju kopējo maksājamo nodokļu summu. Tā rezultātā LR un citas ES dalībvalstis bieži vien saskaras ar ievērojamu nodokļu ieņēmumu samazinājumu, kas tām neļauj piemērot izaugsmi veicinošu nodokļu politiku. Tāpēc ir ļoti svarīgi, lai turpmāk – VID kā LR kompetentā iestāde un citu ES dalībvalstu kompetentās iestādes iegūtu visaptverošu un būtisku informāciju par iespējami agresīvām nodokļu plānošanas shēmām. Šāda informācija minētajām iestādēm dotu iespēju ātri reaģēt uz agresīvu nodokļu plānošanu, nepieciešamības gadījumā veicot nodokļu kontroles pasākumus, vai arī ierosinot priekšlikumus normatīvo aktu grozījumiem.  Ziņošana par iespējami agresīvām pārrobežu nodokļu shēmām un tai sekojoša automātiskā informācijas apmaiņa sekmēs arī taisnīgu nodokļu vidi, līdz ar ko arī godīgu konkurenci. Turklāt tieši automātiska informācijas apmaiņa ir atzīta kā svarīgs instruments cīņā pret pārrobežu krāpšanu nodokļu jomā, izvairīšanos no nodokļu maksāšanas, kā arī agresīvu nodokļu plānošanu.  Tādējādi, lai nodrošinātu ES nodokļu administrācijas ar informāciju, kas nepieciešama cīņai pret agresīvu nodokļu plānošanu, ES padome pieņēma DAC6, tajā paredzot regulējumu automātiskai informācijas apmaiņai par pārrobežu ziņojamām shēmām.  Latvijā, lai ieviestu automātisko informācijas apmaiņu par pārrobežu ziņojamām shēmām, līdz ar ko arī ieviestu DAC6, tika izstrādāti grozījumi likumā “Par nodokļiem un nodevām”, likuma 15.panta desmitajā daļā ietverot deleģējumu Ministru kabinetam noteikt priekšnosacījumus, kuriem iestājoties, ir sniedzams ziņojums par pārrobežu ziņojamo shēmu, ziņojuma struktūru un saturu, ziņojumā lietoto terminu skaidrojumu, kā arī tā sagatavošanas un iesniegšanas kārtību un kārtību, kādā veic automātisko informācijas par ziņojamām pārrobežu shēmām apmaiņu. Ņemot vērā minēto, ir izstrādāts noteikumu projekts.  Noteikumu projekta regulējuma apjoms  Noteikumu projekts izstrādāts, ievērojot Ministru kabinetam likuma “Par nodokļiem un nodevām” 15.panta desmitajā daļā noteikto pilnvarojuma apjomu. Minētais apjoms atspoguļots arī noteikumu projekta 1.punktā. Tā, piemēram, noteikumu projekta 1.2.apakšpunkts attiecas uz noteikumu projekta regulējumu, kas nosaka nosacījumus, kuriem iestājoties, ir sniedzams ziņojums, piemēram, ziņojamās pārrobežu shēmas pazīmes un galvenā ieguvuma tests, bet noteikumu projekta 1.3.apakšpunkts attiecas uz ziņojuma sagatavošanas un iesniegšanas kārtību, piemēram, uz informāciju, kas norādāma ziņojumā, uz iesniegšanas formu (VID Elektroniskās deklarēšanas sistēma un Valsts reģionālās attīstības aģentūras savietotājs) un termiņiem, kādos ziņojums tiek iesniegts. Noteikumu projekta 1.4.apakšpunkts attiecas uz informācijas apmaiņas kārtību, tas ir, uz normām, atbilstoši kurām VID no starpniekiem un attiecīgajiem nodokļu maksātājiem saņemto informāciju nosūtīs citu valstu kompetentām iestādēm. Informācijas apmaiņa, kas notiks, pamatojoties uz starptautiskajiem līgumiem, notiks atbilstoši praksei, kādu parasti ievēro starptautiskās automātiskās informācijas apmaiņas jomā, piemēram, informācijas apmaiņa saskaņā ar Ministru kabineta 2017.gada 4.jūlija noteikumiem Nr.397 “Noteikumi par starptautiskas uzņēmumu grupas pārskatu par katru valsti”, kad informācijas apmaiņa ar trešajām valstīm notiek, pamatojoties uz starptautisko līgumu un uz tā pamata noslēgto kompetento iestāžu vienošanos. Faktiski, pamats noteikumu projektā noteiktās informācijas apmaiņai ar trešajām valstīm ir paredzēts Konvencijas par savstarpējo administratīvo palīdzību nodokļu jomā (turpmāk – Konvencija) (Latvijā spēkā no 2014.gada 1.novembra) 6.pantā un atsevišķos gadījumos, pamatojoties uz divpusējām nodokļu konvencijām (26.pants). Lai gan, pamatojoties uz attiecīgajiem starptautisko līgumu pantiem, tiks slēgtas kompetento iestāžu vienošanās, kur detalizēti būs atrunāts sniedzamās informācijas apjoms, tiesiskais pamats informācijas apmaiņai tomēr būs Latvijai saistošie starptautiskie līgumi.  Pārrobežu shēmas, uz kurām attiecas regulējums  Noteikumu projektā ir ietverti kritēriji, kuriem izpildoties, informācija par attiecīgo pārrobežu shēmu būs jāsniedz VID. Pamatā noteikumu projektā ietvertie kritēriji raksturo shēmas, kuru rezultātā, izmantojot dažādu valstu regulējuma atšķirības, nodokļu maksātājs iegūst nodokļu priekšrocības, kādas parasti tieši nav paredzētas attiecīgo valstu regulējumā, kā arī shēmas, kuru rezultātā attiecīgajam nodokļu maksātājam izdodas izvairīties no automātiskās informācijas apmaiņas par finanšu kontiem vai arī, izmantojot kuras, nodokļu maksātājam izdodas izvairīties no patiesā labuma guvēja norādīšanas. Tā, piemēram, ja shēmas dalībnieks veic mākslīgas darbības, kas ietver zaudējumus nesošas komercsabiedrības iegādi, šādas komercsabiedrības pamatdarbības pārtraukšanu un tās zaudējumu izmantošanu nolūkā samazināt tā nodokļu saistības, tostarp, pārvedot minētos zaudējumus uz citu valsti vai teritoriju vai paātrinot minēto zaudējumu izmantošanu, un ja galvenais ieguvums vai viens no galvenajiem ieguvumiem šādām darbībām ir nodokļu priekšrocību iegūšana, tad izpildās noteikumu projektā paredzētie kritēriji attiecībā uz ziņošanas pienākumu par pārrobežu shēmu.  Lai noteikumu projekta izpratnē konstatētu, ka attiecīgā shēma ir ziņojama pārrobežu shēma, ir nepieciešams konstatēt, ka darījums tiek veikts saistītu personu starpā. Ņemot vērā minēto, noteikumu projektā ir ietverta saistītas personas definīcija. Piemērojot minēto definīciju, tiek pieņemts, ka persona, viņas laulātais un viņas augšupējie vai lejupējie radinieki ir uzskatāmi par vienu personu. Minētais nepieciešams, ņemot vērā, ka gadījumos, kad šādas personas kopā kontrolē kādu komercsabiedrību, tās parasti rīkojas saskaņoti, līdz ar to, nosakot saistību, šis apstāklis jāņem vērā. Pretējā gadījumā, piemēram, sadalot kapitāla daļas starp šīm personām, būtu iespējams mākslīgi izvairīties no saistīto personu statusa.  Subjekti, uz kuriem attiecas regulējums  Noteikumu projekts attiecas uz starpniekiem (parasti personas, kuras sniedz nodokļu maksātājiem konsultācijas saistībā ar pārrobežu shēmu ieviešanu) un nodokļu maksātājiem, uz kuriem attiecas attiecīgā pārrobežu shēma, un VID.  Ņemot vērā DAC6 ietverto termina “starpnieks” skaidrojumu, noteikumu projekts attiecas uz divu veidu starpniekiem:   1. starpniekiem – veicinātājiem (jeb galvenajiem starpniekiem) (proti, uz tādām personām, kuras plāno, tirgo, organizē vai dara pieejamu ziņojamo pārrobežu shēmu īstenošanai vai vada tās īstenošanu) (noteikumu projekta 3.5.1.1. apakšpunkts); 2. starpniekiem – pakalpojumu sniedzējiem (jeb palīgstarpniekiem) (proti, uz tādām personām, kuras, ņemot vērā attiecīgos faktus un apstākļus un pamatojoties uz pieejamo informāciju un attiecīgajām speciālajām zināšanām un izpratni, kas vajadzīga, lai sniegtu šādus pakalpojumus, zina vai var pamatoti uzskatīt, ka zina, ka tā ir tieši vai ar citu personu palīdzību sniegusi palīdzību, atbalstu vai konsultācijas attiecībā uz to, lai plānotu, tirgotu, organizētu, darītu pieejamu ziņojamu pārrobežu shēmu īstenošanu vai vadītu tās īstenošanu) (noteikumu projekta 3.5.1.2. apakšpunkts).   Saistībā ar noteikumu projekta 3.5.1.2. apakšpunktā minētajiem starpniekiem – pakalpojumu sniedzējiem (jeb palīgstarpniekiem) jāņem vērā tas, ka persona, kura, piemēram, sniedza noteiktus pakalpojumus, kuri izmantoti, lai plānotu, popularizētu, organizētu, darītu pieejamas ziņojamas pārrobežu shēmas īstenošanai vai vadītu to īstenošanu, var apgalvot, ka tā nav uzskatāma par starpnieku, jo šī persona nezināja vai nevarēja zināt, ka tā bijusi iesaistīta ziņojamā pārrobežu shēmā (un līdz ar to tai nav pienākuma ziņot par ziņojamu pārrobežu shēmu). Šāda iespēja ir paredzēta, jo persona, kura sniedz attiecīgos pakalpojumus, varētu būt iesaistīta tikai noteiktā plašākas pārrobežu shēmas posmā (daļā). Šai personai līdz ar to var nebūt zināms par plašākas pārrobežu shēmas pastāvēšanu (īpaši par to, vai šai shēmai piemīt kāda no noteikumu 3. nodaļā izklāstītajām pazīmēm). Šādā gadījumā attiecīgajai personai nebūtu jāsniedz attiecīgais ziņojums, ja tā nezināja un arī nevarēja zināt, ka tā bija iesaistīta ziņojamā pārrobežu shēmā.  Līdzīgu pieeju palīgstarpnieka izpratnei izmanto arī Lielbritānijas nodokļu administrācija (HM Revenue and Customs vai HMRC) un, izstrādājot noteikumu projektu, kā laba prakse tika izmantoti šādi HMRC dokumenti:   1. *International Tax Enforcement: disclosable arrangements. Consultation document*;[[1]](#footnote-2) 2. *International Tax Enforcement: disclosable arrangements. Summary of Responses*;[[2]](#footnote-3) 3. *Guidance Disclosure of tax avoidance schemes (DOTAS)*.[[3]](#footnote-4)   Ņemot vērā, ka starpniekam tiek noteikts pienākums iesniegt VID tikai to informāciju, kas tam ir zināma, ir tā rīcībā vai kontrolē, noteikumu projekts neuzliek pienākumu attiecīgo pakalpojumu sniedzējiem veikt kādu papildu izpēti, lai noskaidrotu to, vai konkrētajā gadījumā pastāv ziņojama pārrobežu shēma. Attiecīgajam pakalpojumu sniedzējam, izvērtējot, vai ir sniedzama informācija par ziņojamu pārrobežu shēmu, ir jābalstās uz informāciju, kura tam kļuva zināma, nonāca tā rīcībā vai kontrolē, veicot tikai tādu izpēti, kuru tas parasti veic savas komercdarbības ietvaros attiecībā uz noteikta veida darījumu (operāciju) vai klientu atbilstoši jau pastāvošajām normatīvo aktu prasībām (piemēram, atbilstoši normatīvo aktu prasībām noziedzīgi iegūtu līdzekļu legalizācijas un terorisma un proliferācijas finansēšanas novēršanas jomā, sankciju riska pārvaldīšanas jomā, vai izpildot prasības, kas saistītas ar automātisko informācijas apmaiņu par finanšu kontiem).  Papildu minētajam, D kategorijas pazīmju gadījumā, ņemot vērā, ka informācijas apmaiņa par ziņojamām pārrobežu shēmām, kas saistītas ar automātisko informācijas apmaiņu un patiesajiem labuma guvējiem, notiks arī, balstoties uz Ekonomiskās sadarbības un attīstības organizācijas (turpmāk - OECD) 2018.gada 8.martā apstiprināto standartu “Paraugnormas ziņošanai par shēmām, kuras izmanto automātiskās informācijas apmaiņas apiešanai un patieso labuma guvēju slēpšanai” (turpmāk – MDR)[[4]](#footnote-5) un tā komentāriem, interpretējot noteikumu projekta normas, kā tiesību palīgavots ir izmantojams arī OECD MDR un tā komentāri. Par informācijas apmaiņu, pamatojoties uz OECD MDR, detalizētāk apskatīts anotācijas V nodaļā.  Informācijas sniegšana VID  Informācijas sniegšanas pienākums primāri tiek noteikts starpniekam, bet ja tāda nav, tad attiecīgajam nodokļu maksātājam, uz kuru attiecas pārrobežu shēma. Noteikumu projekts arī paredz regulējumu gadījumam, kad ir vairāki starpnieki vai attiecīgie nodokļu maksātāji, tajā skaitā, paredzot, kuram tieši attiecīgajā gadījumā rodas pienākums sniegt ziņojumu VID, kā arī gadījumos, kad pienākums rodas vairākām personām vienlaikus, ir paredzēta iespēja ziņot tikai vienai personai, ja tiek izpildīti noteikumu projektā noteiktie nosacījumi.  Noteikumu projektā arī noteikti nosacījumi, kuriem izpildoties, starpnieks tiek atbrīvots no pienākuma sniegt ziņojumu saistībā ar to, ka informāciju jau sniedza cits starpnieks. Šie nosacījumi noteikti, ievērojot, ka DAC6 (attiecīgi 8ab.panta ceturtā un septītā daļa) ir paredzēts, ka starpnieku atbrīvo no informācijas iesniegšanas pienākuma, ja tas saskaņā ar valsts tiesību aktiem var pierādīt, ka tā pati informācija ir iesniegta citā dalībvalstī. Ņemot vērā minēto, arī lai nodrošinātu tiesisko noteiktību, bija nepieciešams noteikumu projektā iestrādāt mehānismu, kādā veidā starpnieks var sniegt pierādījumus. Ņemot vērā veidu, kādā darbojas direktīva (iesniedzot ziņojumu, pārrobežu shēmai, pamatojoties uz īstenošanas regulu (2019/532), tiek piešķirts atsauces numurs; starpnieks sniedz tikai to informāciju, kas ir tā rīcībā, ir tam zināma vai ir tā kontrolē), lai VID varētu pārliecināties, ka saistībā ar attiecīgo pārrobežu shēmu ziņojumu ir sniedzis cits starpnieks, VID ir jāzina jau iesniegtā ziņojuma atsauces numurs, kā arī ir jāpārliecinās, vai starpnieka, kurš izmanto tiesības nesniegt ziņojumu, rīcībā nav citas tādas informācijas, kuru savā ziņojumā jau nebūtu iekļāvis un iesniedzis otrs starpnieks. Turklāt līdzīgas normas savos normatīvajos aktos iestrādāja arī citas valstis, tajā skaitā Austrija un Lielbritānija.  Ziņojums par pārrobežu shēmu VID tiek sniegts 30 dienu laikā no noteikumu projektā noteiktā brīža, kas ir saistīts ar iespēju sākt izmantot attiecīgo pārrobežu shēmu.  Tirgojamas shēmas (tāda, kuru nav būtiski jāpielāgo attiecīgajam nodokļu maksātājam, līdz ar ko to var izmantot vairākos līdzīgos gadījumos) gadījumā, starpniekam ir pienākums sniegt arī periodisku ziņojumu VID reizi ceturksnī, attiecīgi nodrošinot VID ar aktuālu informāciju par nodokļu maksātājiem, kuri izmanto attiecīgo pārrobežu shēmu.  Noteikumu projektā ir noteikts informācijas apjoms, kāds ir sniedzams VID, un ar kuru paredzēts apmainīties ar citu valstu kompetentajām iestādēm. Informācijas apjoms nav lielāks par tādu, kāds nepieciešams, lai nodokļu administrācijas varētu konstatēt riskus agresīvai nodokļu plānošanai, izvairīšanos no automātiskās informācijas apmaiņas un patieso labuma guvēju slēpšanu, kā arī lai atturētu nodokļu maksātāju no šādas darbības. Turklāt attiecībā uz starpnieku ir paredzēts, ka tas sniedz tikai tādu informāciju, kura tam ir zināma, ir tā rīcībā vai kontrolē. Informācija par ziņojamām pārrobežu shēmām sevī ietver personu identificējošo informāciju; informāciju par pazīmēm, kas attiecīgo pārrobežu shēmu padara par ziņojamu; kopsavilkumu par ziņojamās pārrobežu shēmas saturu; informāciju par laiku, kad attiecīgā shēma tiek īstenota; informāciju par piemērojamo tiesisko regulējumu; ziņojamās pārrobežu shēmas vērtību; informāciju par iesaistītajām valstīm un citu informāciju.  Ņemot vērā DAC6 noteikto, regulējums attieksies arī uz shēmām, kuras radās uzreiz pēc DAC6 stāšanās spēkā, tas ir, pēc 2018.gada 25.jūnija, kas ir noteiktu laika periodu vēl pirms attiecīgie noteikumi stāsies spēkā. Taču, šī noteikumu projekta prasība ir samērīga, arī ņemot vērā apstākli, ka VID jau šobrīd ir tiesības pieprasīt nodokļu maksātājiem ļoti plašu informācijas apjomu. Turklāt starptautisko nodokļu tiesību regulējums, tajā skaitā, Konvencijas 6. un 7.pants, jau šobrīd ļauj VID apmainīties ar plašu informācijas apjomu, tajā skaitā, ar tādu informāciju, kas paredzēta noteikumu projektā. Vienlaikus, šis noteikumu projekts ir nepieciešams, jo tas detalizēti noregulē informācijas apmaiņas subjektus, informācijas apjomu, un tās apmaiņas kārtību un nosacījumus. Turklāt, kā minēts iepriekš, informācija par pārrobežu shēmām nodokļu administrācijām ir nepieciešama, lai cīnītos pret nodokļu apiešanu un izvairīšanos no nodokļu nomaksas, tādējādi veicinot sabiedrības labklājību.  Atsevišķu terminu nozīme  Ņemot vērā noteikumu projektā paredzēto regulējuma vispārīgo raksturu, kā arī nodokļu tiesību attīstības dinamiku un nodokļu maksātāju spēju ātri pielāgoties mainīgajiem apstākļiem starptautisko tiesību jomā, noteikumu projektā ir ietverti vairāki vispārīgi termini, kuru konkrēts saturs tiks piepildīts, attiecīgās normas piemērojot katrā atsevišķā gadījumā, un tādējādi nodrošinot, ka regulējums aptvers maksimāli plašu gadījumu skaitu, kad pastāv agresīvas nodokļu plānošanas risks. Zemāk minēti vairāki termini un to nozīme, kura tika ņemta vērā, izstrādājot noteikumu projektu:   * Vārdi “*zina vai var pamatoti uzskatīt, ka zina”* tiek lietoti, lai atvieglotu normas piemērošanu, jo praksē ir grūti un dažkārt pat neiespējami konstatēt, ko starpnieks tiešām zina, tādējādi, lai iestātos starpnieka pienākums sniegt ziņojumu, būs pietiekami konstatēt, ka, ņemot vērā faktus un apstākļus, var pamatoti uzskatīt, ka starpnieks zina, ka tas sniedz palīdzību, atbalstu vai konsultācijas. Tāpat normā ir ietverti arī kritēriji, uz kuriem būtu jābalstās, lai konstatētu, vai ir pamats uzskatīt, ka starpnieks zina, ka sniedz palīdzību, konsultācijas vai atbalstu. Līdzīgas konstrukcijas ir izplatītas tiesībās, piemēram, judikatūrā pievienotās vērtības nodokļa lietās tiesas konstatē, “..] ka attiecīgais nodokļu maksātājs zināja vai viņam bija jāzina, ka darījums, kas pamato tiesības uz atskaitīšanu, bija saistīts ar šī rēķina izsniedzēja izdarītu krāpšanu [..” (Augstākās tiesas Senāta Administratīvo lietu departamenta 2013.gada 7.maija spriedums Nr. SKA–14/2013), Krimināllikuma 10.pantā, lai konstatētu noziedzīgu nevērību, ir nepieciešams noskaidrot, vai personai vajadzēja un tā varēja paredzēt noziedzīga nodarījuma kaitīgas sekas. Tādējādi, vārdi “*var pamatoti uzskatīt, ka zina*” gan atvieglo normas piemērošanu, gan paplašina normu, ņemot vērā tā saucamo “saprātīgas personas principu”, atbilstoši kuram ir pamats sagaidīt, ka noteikta persona noteiktajos apstākļos nevar zināt savas rīcības sekas; * Vārds “*kolēģija”* tiek lietots, jo viens no priekšnoteikumiem, kas var raksturot starpnieku, ir dalība biedrībā, nodibinājumā vai kolēģijā, kura ir saistīta ar juridiskiem, nodokļu vai konsultāciju pakalpojumiem Latvijā. Vārds “*kolēģija*” nav sastopams DAC6, taču, izstrādājot noteikumu projektu, mērķis bija starpnieka definīcijā aptvert arī tos ES dalībvalstu advokātus, kas sniedz pakalpojumus Latvijā, ievērojot Advokatūras likuma XII nodaļu (ņemot vērā, ka ne Latvijas Zvērinātu advokātu kolēģija, ne tās izpildinstitūcija – Latvijas Zvērinātu advokātu padome nav uzskatāma ne par biedrību, ne nodibinājumu). Ņemot vērā citu ES dalībvalstu zvērinātu advokātu (vismaz teorētisku) iespēju sniegt pakalpojumus Latvijā, tika saskatīta lietderība noteikumu projektā ietvertajā starpnieka definīcijā ietvert arī šādas personas; * Vārdi “*ir zināma, ir tā rīcībā vai kontrolē”* tiek lietoti, jo tie ļauj pietiekami plaši interpretēt projekta normu, kura lielā mērā noteiks informācijas apjomu, kuru starpniekam būs jāsniedz VID. Visi minētie vārdi nav tāpatīgi, tādēļ tie viens otru nedublē, jo var būt situācijas, piemēram, kad starpnieks kontrolē informāciju, bet tai nav obligāti jābūt starpniekam zināmai. Turklāt visi šie minētie vārdi, atkarībā no konteksta, attiecinot tos uz informāciju, tiek lietoti arī, piemēram, Eiropas Parlamenta un Padomes 2016. gada 27. aprīļa regulā (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) (turpmāk – Datu regula); * Vārdi “*palīdzību, atbalstu vai konsultācijas”* ļauj pietiekami plaši aptvert tos starpniekus, kuri veicina agresīvu nodokļu plānošanas shēmu izmantošanu, jo tiek aptverts plašs darbību loks, kuru ietvaros starpnieki parasti veicina agresīvu nodokļu plānošanas shēmu izmantošanu.   Automātiskā informācijas apmaiņa ar citām valstīm  Automātisko informācijas apmaiņu veic VID, reizi ceturksnī darot pieejamu tā saņemto informāciju pārējo ES dalībvalstu kompetentām iestādēm. Tāpat VID būs pieejama informācija, kas ir iesniegta pārējām ES dalībvalstu kompetentām iestādēm.  Noteikumu projekts paredz apmainīties ar informāciju par pārrobežu shēmām arī ar valstīm, kas nav ES dalībvalstis, ja ar attiecīgo valsti Latvijas Republikai ir spēkā attiecīgs starptautisks līgums un kompetento iestāžu līgums. Minētais aspekts var būtiski uzlabot cīņu pret izvairīšanos no nodokļu nomaksas, ņemot vērā, ka pārrobežu shēmas, kas var skart Latvijas nodokļu maksātājus, ir izplatītas arī ārpus ES robežām, it īpaši starptautiskajos finanšu centros. Jau šobrīd Konvencijas 6.pants ļauj Latvijai automātiski apmainīties ar informāciju tādā apjomā, par kādu ir panākta vienošanās ar pārējām valstīm. Turklāt minētajai Konvencijai ir jau pievienojušās 136 valstis un teritorijas un ir paredzams, ka to skaits vēl palielināsies. Ir paredzams, ka Latvijas kompetentā iestāde, ievērojot Konvencijas 6.pantu, tuvākajā laikā noslēgs kompetento iestāžu vienošanos, ievērojot OECD MDR noteikto apjomu, paredzot automātisko informācijas apmaiņu par pārrobežu shēmām, kas attiecas uz izvairīšanos no informācijas sniegšanas par finanšu kontiem un patiesā labuma guvēja slēpšanu.[[5]](#footnote-6)  Informācijas sistēmas, kas tiks izmantotas informācijas apmaiņai. Informācijas apmaiņai tiks pielāgotas esošās informācijas sistēmas – Elektroniskās deklarēšanas sistēma un Valsts reģionālās attīstības aģentūras pārziņā esošais Valsts informācijas sistēmu savietotāja datu izplatīšanas tīkls. Pielāgošana notiks, izmantojot Valsts ieņēmumu dienesta darbībai piešķirtos līdzekļus un pielāgošanu paredzēts veikt, to saskaņojot ar DAC6 un noteikumu projektā noteiktajiem termiņiem pirmajai informācijas iesniegšanai VID un automātiskās informācijas apmaiņas uzsākšanai.  Ziņojumā ietveramās informācijas apjoms un datu aizsardzības jautājumi.  Paredzams, ka informācija, ar kuru apmainīsies nodokļu administrācijas pamatā skars juridiskās personas, taču dažkārt informācija būs arī par fiziskām personām. Noteikumu projektā noteiktais no privātpersonām saņemamais datu apjoms ir noteikts ne lielāks, kā nepieciešams, lai varētu sasniegt mērķi – cīņa pret agresīvo nodokļu plānošanu, izvairīšanos no automātiskās informācijas apmaiņas par finanšu kontiem un patiesā labuma guvēja slēpšanas. Turklāt informācijas apjoms ir noteikts, ievērojot DAC6 8.ab panta 14.daļā paredzēto apjomu. Jāņem vērā, ka iespēja identificēt personu, par kuru sniegts ziņojums, ir ļoti būtiska, jo gadījumā, ja personu identificēt nevar, zūd iespēja pārbaudīt, vai attiecīgajā gadījumā nav pārkāpti nodokļu normatīvie akti. Tā kā katra valsts pati veido savu datubāzi, kuru ikdienā izmanto tās nodokļu administrācija, un bieži šīs datubāzes dažādās valstīs ir ļoti atšķirīgas, lai regulējums sasniegtu tā mērķi, ir svarīgi, lai visām valstīm, kas apmainās ar ziņojumiem, būtu iespēja identificēt nodokļu maksātājus, arī ņemot vērā attiecīgo valstu uzturēto datubāžu specifiku, līdz ar to ietverot pietiekami plašu pazīmju klāstu, pēc kurām var identificēt nodokļu maksātājus, tajā skaitā, personu dzimšanas datumu un vietu. Tā, piemēram, sniedzot ziņojumu, ir jānorāda personu identificējošā informācija, lai varētu identificēt personas, kas saistītas ar ziņojamu pārrobežu shēmu: starpnieku, attiecīgo nodokļu maksātāju un tā saistītās personas, jebkuru citu personu, kuru var ietekmēt ziņojamā pārrobežu shēma. Tādējādi, attiecīgo valstu kompetentām iestādēm būs zināms, kuras personas minētajās valstīs, iespējams, saistītas ar agresīvo nodokļu plānošanu, izvairīšanos no automātiskās informācijas apmaiņas par finanšu kontiem un patiesā labuma guvēju slēpšanu. Sniedzamās informācijas apjoms ir noteikts tādā veidā, lai maksimāli aptvertu tās personas, attiecībā uz kurām pastāv risks, ka tās ir iesaistītas agresīvā nodokļu plānošanā, vienlaikus, izslēdzot no apjoma tādas personas, attiecībā uz kurām šāds risks neiestājas. Turklāt dati, ko saņems Valsts ieņēmumu dienests, tiks aizsargāti, gan ņemot vērā nacionālos normatīvos aktus, gan Datu regulas prasības. Tā, piemēram, lai ievērotu Datu regulas 23.panta otrās daļas a) apakšpunkta prasības, VID Personas datu apstrādes darbību reģistrā ir noteicis datu apstrādes nolūkus; lai izpildītu Datu regulas 23.panta otrās daļas b) apakšpunktu, VID personas datu apstrādes darbību reģistrā pie katra datu apstrādes nolūka ir uzskaitītas datu kategorijas; lai izpildītu Datu regulas 23.panta d) apakšpunktu, VID personas datu apstrādes politikas 10.punktā paredzējis pasākumus, lai novērstu ļaunprātīgu datu izmantošanu vai nelikumīgu piekļuvi vai nosūtīšanu; lai nodrošinātu Datu regulas 23.panta otrās daļas f) apakšpunkta izpildi, iekšējos noteikumos ir paredzējis datu glabāšanas termiņus; lai nodrošinātu Datu regulas 23.panta otrās daļas g) apakšpunkta prasību izpildi, VID informācijas sistēmu drošības politikā ir paredzējis pasākumus risku novēršanai un mazināšanai attiecībā uz datu subjektu tiesībām un brīvībām.[[6]](#footnote-7)  Ievērojot, ka informācija, ar kuru paredzēts apmainīties atbilstoši noteikumu projektam, var saturēt arī fizisko personu datus, īpaša kārtība tiks attiecināta uz datu nodošanu trešajām valstīm. Informācijas apmaiņu ar trešajām valstīm, kā norādīts anotācijas V nodaļā, paredzēts veikt, pamatojoties uz Konvenciju, kas ir saistoša Latvijai jau šobrīd, un kura paredz apmainīties ar plašu informācijas apjomu. Bez tam, kā minēts anotācijā iepriekš, paredzams, ka kompetento iestāžu vienošanās atrunās arī datu aizsardzības jautājumus. Turklāt, lai notiktu informācijas apmaiņa, pamatojoties uz vienošanos, iepriekš, kad tika uzsākta automātiskā informācijas apmaiņa par finanšu kontiem, pamatojoties uz Konvenciju, OECD veica detalizētu katras iesaistītās valsts izvērtējumu attiecībā uz datu aizsardzības prasību ievērošanu. Minētos izvērtējumus paredzēts ņemt vērā arī, nododot informāciju par ziņojamām pārrobežu shēmām trešajām valstīm, kā arī, ņemot vērā tajos ietvertos secinājumus, Datu valsts inspekcija saskaņoja informācijas par finanšu kontiem nodošanu trešajām valstīm. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, VID. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā iekļautie grozījumi attieksies galvenokārt uz nodokļu maksātājiem, kuriem saskaņā ar normatīvo regulējumu noteikts pienākums sniegt ziņojumu. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā ietvertajam tiesiskajam regulējumam ir pozitīva ietekme uz uzņēmējdarbības vidi, jo tā rezultātā tiek veicināta konstruktīva sadarbība starp VID un nodokļu maksātājiem, kā arī sasniegts augsts nodokļu saistību labprātīgas izpildes līmenis.  Administratīvais slogs palielināsies:   * nodokļu maksātājiem, kuriem saskaņā ar normatīvo regulējumu noteikts pienākums sniegt ziņojumu, saistībā ar atbilstošas informācijas sagatavošanu un iesniegšanu VID; * VID kā LR kompetentajai iestādei, ņemot vērā, ka noteikumu projektā tiek noteikts pienākums nodokļu maksātājiem sniegt informāciju VID par ziņojamām pārrobežu shēmām, kā arī pienākums VID veikt informācijas apmaiņu ar pārējo ES dalībvalstu kompetentajām iestādēm, kā arī to valstu kompetentajām iestādēm, ar kurām noslēgts attiecīgais kompetento iestāžu līgums. |
| 3. | Administratīvo izmaksu monetārs novērtējums | Administratīvo izmaksu monetāro novērtējumu šobrīd nav iespējams noteikt, jo nav iespējams paredzēt ziņojumu skaitu. Vienlaikus jāņem vērā, ka situācijā, kad tiek sagatavota pārrobežu ziņojamā shēma, starpnieka un attiecīgā nodokļu maksātāja rīcībā ir visa informācija, kas nepieciešama ziņojuma sagatavošanai, jo ziņojums pēc būtības ir vispārināta pamatinformācija par ziņojamo pārrobežu shēmu. Tādējādi paredzams, ka privātpersonām neradīsies izmaksas, kas pārsniegtu Ministru kabineta 2009.gada 15.decembra instrukcijas Nr.19 “Tiesību akta projekta sākotnējās ietekmes izvērtēšanas kārtība” 25.punktā minēto summu. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Padomes 2018. gada 25. maija Direktīva (ES) 2018/822, ar ko attiecībā uz obligāto automātisko informācijas apmaiņu nodokļu jomā saistībā ar ziņojamām pārrobežu shēmām groza Direktīvu 2011/16/ES (jeb DAC6). |
| 2. | Citas starptautiskās saistības | Latvijai ir saistoša Konvencija, kuras 6.pants paredz automātisko informācijas apmaiņu attiecībā uz savstarpējas vienošanās ceļā noteiktiem gadījumiem un saskaņā ar savstarpējas vienošanās ceļā noteiktām procedūrām. Ņemot vērā Konvencijas regulējumu, detalizēta kārtība informācijas apmaiņai tiek noteikta kompetento iestāžu (Latvijas gadījumā – finanšu ministrs vai tā pilnvarotā persona) vienošanās. 2020.gada aprīlī ir paredzēts noslēgt šādu vienošanos, lai, ievērojot OECD MDR, apmainītos ar informāciju par noteikta veida (tādām, kas saistītas ar izvairīšanos no automātiskās informācijas apmaiņas un patiesā labuma guvēja slēpšanu) ziņojamām pārrobežu shēmām arī ar trešajām valstīm. Ņemot vērā minēto, noteikumu projektā ir paredzēts, ka, pamatojoties uz Latvijai saistošajiem starptautiskajiem līgumiem, informācijas apmaiņa par ziņojamām pārrobežu shēmām notiks arī ar trešajām valstīm. Ar trešajām valstīm paredzēts veikt informācijas apmaiņu, pamatojoties uz Konvenciju, kura jau šobrīd pieļauj noteikumu projektā paredzētās informācijas nodošanu trešajām valstīm. Taču papildus tam, slēdzot attiecīgo kompetento iestāžu vienošanos, paredzēts atsevišķi atrunāt arī datu aizsardzības jautājumus (visās līdz šim slēgtajās kompetento iestāžu vienošanās bija noregulēts arī datu aizsardzības jautājums). |
| 3. | Cita informācija | Vienlaikus noteikumu projekts ietver arī normu, kas ļaus VID apmainīties ar informāciju par ziņojamām pārrobežu shēmām arī ar trešajām valstīm, pamatojoties uz Konvencijas 6.pantu. |

|  |  |  |  |
| --- | --- | --- | --- |
| **1.tabula**  **Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | DAC6 – direktīva jāievieš līdz 2019.gada 31.decembrim. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| DAC6 –1. panta 1. punkts. | Noteikumu projekta 3.punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| DAC6 – ietvertā direktīvas 8.ab panta 1. punkts. | Noteikumu projekta 6. un 7. punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| DAC6 – ietvertā direktīvas 8.ab panta 2. punkts. | Noteikumu projekta 8. punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| DAC6 – ietvertā direktīvas 8.ab panta 3. punkts. | Noteikumu projekta 9. punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| DAC6 – ietvertā direktīvas 8.ab panta 4. punkts. | Noteikumu projekta 10. punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| DAC6 – ietvertā direktīvas 8.ab panta 5. punkts. | Noteikumu projekta 11. punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| DAC6 – ietvertā direktīvas 8.ab panta 6. punkts. | Noteikumu projekta 12. punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| DAC6 – ietvertā direktīvas 8.ab panta 7. punkts. | Noteikumu projekta 13. un 14. punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| DAC6 – ietvertā direktīvas 8.ab panta 8. punkts. | Noteikumu projekta 15. punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| DAC6 – ietvertā direktīvas 8.ab panta 9. punkts. | Noteikumu projekta 16. punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| DAC6 – ietvertā direktīvas 8.ab panta 10. punkts. | Noteikumu projekta 18. punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| DAC6 – ietvertā direktīvas 8.ab panta 11. punkts. |  | Izvēles norma nav pārņemta |  |
| DAC6 – ietvertā direktīvas 8.ab.panta 12. punkts. | Noteikumu projekta 37. punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| DAC6 – ietvertā direktīvas 8.ab panta 13. punkts. | Noteikumu projekta 24. punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| DAC6 – ietvertā direktīvas 8.ab panta 14. punkts. | Noteikumu projekta 25. punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| DAC6 – ietvertā direktīvas 8.ab.panta 15. punkts. | Noteikumu projekta 26. punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| DAC6 – ietvertā direktīvas 8.ab panta 16. punkts. |  | Norma adresēta Eiropas Komisijai |  |
| DAC6 – ietvertā direktīvas 8.ab panta 17. punkts. |  | Norma adresēta Eiropas Komisijai |  |
| DAC6 – ietvertā direktīvas 8.ab panta 18. punkts. | Noteikumu projekta 27. punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| DAC6 IV PIELIKUMS – I daļa. | Noteikumu projekta 29. punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| DAC6 IV PIELIKUMS – II daļa. | Noteikumu projekta 29. – 34. punkts. | Direktīvas prasības pārņemtas pilnībā. | Noteikumu projekta vienība neparedz stingrākas prasības nekā direktīvā. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | DAC6 8.ab panta 11.punkts paredz iespēju noteikt ikgadējo ziņošanu par pārrobežu shēmas izmantošanu (izvēles norma). Ne noteikumu projektā, ne citā normatīvajā aktā nav uzlikts šāds pienākums. VID ir plašas tiesības pieprasīt informāciju saistībā ar shēmu jau šobrīd, tamdēļ noteikumu projektā netika saskatīta nepieciešamība šādu informāciju sniegt regulāri bez pieprasījuma.  DAC6 8.ab panta 5. punkts paredz iespēju pārnest ziņošanas slogu uz citu starpnieku vai attiecīgo nodokļu maksātāju, ja ziņošana varētu pārkāpt attiecīgajā valstī attiecīgajam starpniekam noteikto saziņas konfidencialitāti. Ņemot vērā Advokatūras likuma 67.pantu, noteikumu projektā ir ietverta norma, kas paredz, ka gadījumā, ja starpnieks ir zvērināts advokāts, un informācijas sniegšana par ziņojamo pārrobežu shēmu pārkāptu zvērināta advokāta profesionālo noslēpumu, noteikumu projektā noteiktajā kārtībā ziņošanas pienākums pāriet uz citu starpnieku, bet, ja tāda nav, tad uz attiecīgo nodokļu maksātāju (nodokļu maksātāju, uz kuru attiecas pārrobežu shēma). | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Noteikumu projekts šo jomu neskar. | | |
| Cita informācija | DAC6 – ietvertā direktīvas 8.ab panta 16. punkts un 8.ab panta 17. punkts netiek pārņemti Latvijas normatīvajos aktos, jo minētās normas ir adresētas Eiropas Komisijai. | | |
| **2.tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | |
| Noteikumu projekts šo jomu neskar. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pirms noteikumu projekta izsludināšanas informācija par noteikumu projekta izstrādi tika publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvji varēja līdzdarboties noteikumu projekta izstrādē, rakstveidā sniedzot viedokļus par projektu. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu, kas 2019.gada 16.septembrī publicēts Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”, adrese: <https://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika#project600>  un Ministru kabineta tīmekļvietnē sadaļā “Valsts kanceleja” – “Sabiedrības līdzdalība”, adrese: <https://mk.gov.lv/content/ministru-kabineta-diskusiju-dokumenti>.  Likuma “Par nodokļiem un nodevām” 15.panta desmitā daļa (likums “Grozījumi likumā “Par nodokļiem un nodevām”” pieņemts Saeimā 3.lasījumā 2020.gada 20.februārī, izsludināts 2020.gada 5.martā), pamatojoties uz kuru tiks izdoti noteikumi, ir saskaņota ar Finanšu nozares asociāciju. |
| 3. | Sabiedrības līdzdalības rezultāti | Pēc noteikumu projekta izsludināšanas Valsts sekretāru sanāksmē un nosūtīšanas saskaņošanai ieinteresētajām personām, tika saņemti Finanšu nozares asociācijas, Latvijas Nodokļu konsultantu asociācijas un Latvijas Zvērinātu advokātu padomes priekšlikumi regulējuma uzlabošanai. Lielākoties minētie priekšlikumi tika ņemti vērā, precizējot noteikumu projektu. Netika ņemts vērā Finanšu nozares asociācijas priekšlikums atrunāt anotācijā jautājumus par sagatavojamām vadlīnijām, kurām būtu jāskaidro atsevišķi noteikumu projekta aspekti, kā arī ziņojamo datu struktūras noteikšana un termiņi XML shēmas struktūras publicēšanai. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VID. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts nemaina iesaistīto institūciju kompetenci un funkcijas.  Noteikumu projekts neparedz veidot jaunas institūcijas, reorganizēt vai likvidēt esošās institūcijas.  Noteikumu projekta izpilde tiks nodrošināta esošo cilvēkresursu un finanšu resursu ietvaros. |
| 3. | Cita informācija | Nav. |

Finanšu ministrs J.Reirs

Auziņš, 67095919

Roberts.Auzins@fm.gov.lv

1. https://assets.publishing.service.gov.uk/government/uploads/system/uploads/attachment\_data/file/818842/International\_Tax\_Enforcement\_-\_disclosable\_arrangements\_\_consultation\_.pdf; [↑](#footnote-ref-2)
2. https://assets.publishing.service.gov.uk/government/uploads/system/uploads/attachment\_data/file/856842/International\_Tax\_Enforcement\_disclosable\_arrangements\_summary\_of\_responses.pdf; [↑](#footnote-ref-3)
3. https://assets.publishing.service.gov.uk/government/uploads/system/uploads/attachment\_data/file/701190/DOTAS-March.pdf; [↑](#footnote-ref-4)
4. OECD Model Mandatory Disclosure Rules for CRS Avoidance Arrangements and Opaque Offshore Structures (tiešsaiste: pieejams: https://www.oecd.org/tax/exchange-of-tax-information/model-mandatory-disclosure-rules-for-crs-avoidance-arrangements-and-opaque-offshore-structures.htm). [↑](#footnote-ref-5)
5. Detalizētāka informācija par paredzamo informācijas apmaiņu ar trešajām valstīm pieejama: https://www.oecd.org/tax/exchange-of-tax-information/model-mandatory-disclosure-rules-for-crs-avoidance-arrangements-and-opaque-offshore-structures.htm [↑](#footnote-ref-6)
6. Detalizētāka informācija par VID pasākumiem Datu regulas prasību izpildei, pieejama, piemēram: <https://titania.saeima.lv/LIVS13/saeimalivs13.nsf/0/47AFBD74B8B353A6C2258496003BC7C8?OpenDocument> [↑](#footnote-ref-7)